‘Boer soek ŉ vrou’: Só gaan dit nou met TV-boereNiel en Cheréze is steeds dolgelukkig saam. (Foto: kykNET) Dit was ŉ besonder geil liefdesoes vir Boer soek ŉ vrou se 13de reeks met ses van die top-10-boere wat liefde gevind het. Dié seisoen het Donderdagaand tot ŉ einde gekom. Sedert die reünieprogram op 16 Desember verlede jaar geskiet is, het ŉ paar verwikkelinge in die boere se liefdeslewe plaasgevind. Boer Albert (24), die rooikop rooibosteeboer van Clanwilliam in die Wes-Kaap, is een van dié wat na afloop van die reünie liefde gevind het. Hy het vertel hy en Chanté, wat in sy top-5 was, deesdae ŉ paartjie is. “Baie van ons boere en van die vroue wat ingeskryf het, volg mekaar op Instagram. Dit is hoe ek en Chanté weer kontak gemaak het. Sy het in Pretoria gewoon en het verlede jaar haar BRek-klerkskap voltooi. “In Februarie het sy ŉ foto geplaas en toe ek haar vra wat sy in die Kaap maak, het sy laat weet sy soek blyplek, want sy het werk in die Kaap gekry. Ek het by haar gaan kuier en sonder al die kameras kon ons mekaar beter leer ken. Vandaar het die dinge gebeur.” Boer Niel (32) het met die verfilming van Boer soek ŉ vrou op ŉ plaas in Grabouw in die Wes-Kaap gewoon en gewerk, maar het vroeër vanjaar op ŉ vrugteplaas buite Prince Alfred Hamlet begin werk. Hy en Cheréze het saam by die reünie opgedaag en is nou, bykans vier maande later, steeds ŉ paartjie. “Dit gaan goed met my en Cheréze. Ons is regtig op ŉ goeie plek. Ons het al gepraat oor die volgende stap en is besig om te werk aan ŉ paar nuwe toekomsplanne vir ons. Ek is baie opgewonde. Liefde het beslis gewen,” het Niel gesê. Boer Déan, die 28-jarige vlieënier en makadamianeutboer van Mbombela (Nelspruit), het ook laat hoor dat hy verlief is. Richann en René. (Foto: kykNET) Hy en Megan, wat in sy top-3 was, maar eerste huis toe gestuur is, is nou sowat ŉ maand lank ŉ paartjie. “Dit gaan regtig goed. Ek is baie gelukkig,” het Déan gesê. Die musikant-boer Richann (29), met sy voorliefde vir musiek en die buitelewe en wat by Vredefort in die Vrystaat boer, en René het sommer vinnig besluit hulle gaan ŉ verhouding ŉ kans gee. “Dit gaan baie goed. Ek en René is besig om aan ŉ paar projekte te werk. Ons leer om mekaar te hanteer en hoe om mekaar aan te vul wat ongelooflik is,” het Richann gesê. Boer Kobus (52), die wewenaar wat buite Randfontein in Gauteng boer, se keuse het dalk nie op een van die drie dames wat op die plaas was geval nie, maar hy het wel iemand ontmoet wat hom gekontak het ná sy hom op die program gesien het. Hy het met die donkerkop Nastassja, wat 17 jaar jonger is as hy, by die reünie opgedaag. Hulle is egter ook intussen uitmekaar en het besluit om vriende te wees. “Ek is op ŉ ouderdom in my lewe waar ek nie meer tyd het vir nonsens en ditjies en datjies nie. Ek wil graag settle en soek iemand wat my belange op die hart dra. Wat saam met my kan bid, die natuur kan waardeer en ŉ sonneblom kan pluk en besef dis ŉ skepping van God.” Van die vyf boere wat nie top-5 gehaal het nie, blyk boer PF (30) van Laingsburg in die Wes-Kaap die gelukkige een te wees wat deur Kupido se liefdespyl raakgeskiet is. Hy en sy onderwyseres-meisie, die blondekop Chantelle, het saam by die reünie opgedaag en is ook nog steeds saam. “Dit gaan uitstekend. Ek en Chantelle is al amper sewe maande saam. Sy het nader getrek en hou nou hier skool. Ons albei is opgewonde oor wat die toekoms inhou. Ek is heeltemal oortuig ek het die regte een raakgeloop. Ek is baie gelukkig,” het PF vertel. Boer Mathys (25) van Dullstroom in Mpumalanga, is weer enkellopend nadat die verhouding tussen hom en Irené, wat saam met hom by die reünie was, skipbreuk gely het. PF en Chantelle. (Foto: kykNET) “Ek glo die Groot Baas het ŉ plan vir my. Op die oomblik is ek enkellopend. Ongelukkig het dinge nie uitgewerk soos ek gehoop het nie, maar daar is ŉ plan vir alles.” Boer Hannes, die 52-jarige wewenaar van Kroonstad, wou nie veel uitbrei nie, maar het laat weet hy het iemand ontmoet wat vir hom ŉ brief geskryf het. Boer Stephan (40), die bees- en saaiboer van Lichtenburg, het gesê sy deelname aan die program het beslis die soektog na die liefde aangewakker. “Ek het in twee jaar niemand op Lichtenburg ontmoet of selfs uitgegaan nie, maar het nou al ŉ hele paar dames ontmoet. Van hulle het vir my briewe geskryf.” Hy sê dat hy op die oomblik iemand sien, maar dit is volgens hom nog nie “op die ernstige liefdesfase nie”. Boer Marthinus, die 25-jarige boer van Arlington in die Vrystaat, het eers landbou-ekonomie studeer voor hy op sy ouers se plaas ingeval het. Hy vertel daar is iemand “saam met wie ek kuier”, maar wil nog nie haar naam verklap nie aangesien die verhouding nog nuut is. “Sy is tans krapperig oor die min aandag wat sy kry aangesien ons op die oomblik stroop, maar dit is ŉ boer se lewe. Sy woon in die Kaap en dit maak dit ook bietjie moeiliker. “Behalwe oor die foon, het ons al twee keer in persoon gekuier – ek was in die Kaap en sy het op die plaas kom kuier.” Hubare, Suid-Afrikaanse boere of plaasbestuurders, manlik of vroulik, kan deelneem aan die 14de seisoen. Dié reeks sal in Januarie volgende jaar uitgesaai word. Boere kan op die volgende maniere inskryf: Belangrike inligting: